2008–2012 m. Seimas

Seimo 2008–2012 m. kadencija – Lietuvos Respublikos Seimas, išrinktas 2008 m. spalio 12 d. vykusiuose visuotiniuose rinkimuose ir 2008 m. spalio 26 d. vykusiame antrajame rate vienmandatėse apygardose (pagrindinis straipsnis: 2008 m. Lietuvos Respublikos Seimo rinkimai).

Seimas 
Šeštai kadencijai į Lietuvos parlamentą išrinktas tik vienas Seimo narys – buvęs Seimo pirmininkas socialdemokratas Česlovas Juršėnas. 9 Seimo nariai išrinkti penktai kadencijai – socialdemokratai Vytenis Andriukaitis, Justinas Karosas, Gediminas Kirkilas, Irena Šiaulienė, Algimantas Salamakinas, konservatoriai Rasa Juknevičienė, Andrius Kubilius, Saulius Pečeliūnas, liberalas Kęstutis Glaveckas. 57 Seimo nariai išrinktai pirmai kadencijai.

Jauniausia Seimo narė – konservatorė 26 metų Agnė Bilotaitė, vyriausia – konservatorė 72 metų V. M. Čigriejienė. Seimo narių amžiaus vidurkis – 49,5 m. 

Pirmasis Seimo posėdis įvyko 2008 m. lapkričio 17 d., posėdžio pirmininkė konservatorė Vida Marija Čigriejienė.

Seimo Pirmininkas

Seimo Pirmininko rinkimai 
Seimo pirmininkas buvo renkamas slaptu balsavimu pirmojo posėdžio metu. Kandidatas į šį postą buvo tik vienas – Arūnas Valinskas. Slapto balsavimo rezultatų skaičiavimo komisiją sudarė šie Seimo nariai: R. Ačas, V. P. Andriukaitis, P. Auštrevičius, V. Baltraitienė, V. Babilius, A. Bilotaitė ir V. Bogušis. Po slapto balsavimo suskaičiavus balsus jie pasiskirstė taip: UŽ balsavo 67 Seimo nariai, PRIEŠ – 69, o vienas balsavimo biuletenis buvo sugadintas. Arūno Valinsko išrinkimui į Seimo Pirmininko postą nepakako balsų. Pirmą kartą Lietuvos parlamentarizmo istorijoje po Nepriklausomybės atkūrimo naujai išrinkto parlamento pirmajame posėdyje pirmuoju balsavimu parlamento vadovas nebuvo išrinktas.

Po pirmojo balsavimo valdančioji dauguma nutarė dar kartą teikti A. Valinską kandidatu į Seimo Pirmininko postą, nes naujo kandidato neatsirado. Procedūros buvo kartojamos, o balsavimas baigtas tik prieš lapkričio 17 d. vidurnaktį. Šį kartą balsai pasiskirstė taip: UŽ balsavo 79, PRIEŠ – 58 Seimo nariai. Tad tik po dviejų bandymų Seimo pirmininku išrinktas Arūnas Valinskas.

Seimo Pirmininko atstatydinimas 
2009 m. rugsėjo 15 d. Seimas svarstė nepasitikėjimą Seimo Pirmininku A. Valinsku. Toks sprendimas buvo priimtas po viešai spaudoje pasirodžiusių nuotraukų, kuriose A. Valinskas matomas bendraujantis su nusikalstamų Lietuvos grupuočių lyderiais. Taip pat Seimo Pirmininko įvaizdžiui pakenkė jo vadovaujamos „Tautos prisikėlimo partijos“ ginčai tarpusavyje.

Slaptu balsavimu seimo nariai nusprendė pašalinti A. Valinską iš Seimo Pirmininko pareigų. Už tokį pasirinkimą balsavo 95 parlamentarai, prieš buvo 20, 9 biuleteniai buvo sugadinti. Iš viso svarstyme dalyvavo 124 seimo nariai. Laikinai eiti Seimo Pirmininko pareigas paskirta pavaduotoja Irena Degutienė.

Pirmosios Lietuvos istorijoje Seimo Pirmininkės išrinkimas 

2009 m. rugsėjo 17 d. pirmąkart Lietuvos parlamentarizmo istorijoje Seimo Pirmininke buvo išrinkta moteris. Seimo vadove tapo buvusi (taip pat pirmoji) Seimo vicepirmininkė Irena Degutienė. Už balsavo 87, prieš – 48 Seimo nariai.

Seimo pirmininko pavaduotojai 
Seimo pirmininko pavaduotojais išrinkti Virginija Baltraitienė, Algis Kašėta, Česlovas Stankevičius, Česlovas Juršėnas ir Raimondas Šukys.

Frakcijos 
2008 m. lapkričio 18 d. Seime užregistruotos šios parlamentinės frakcijos:
 Darbo partijos frakcija (DPF), 10 narių, frakcijos seniūnas Vytautas Gapšys, pavaduotojas Valentinas Bukauskas
 Frakcija „Tvarka ir teisingumas“ (FTT), 18 narių, frakcijos seniūnas Valentinas Mazuronis, pavaduotojas Kęstas Komskis, pavaduotojas Remigijus Ačas
 Liberalų sąjūdžio frakcija (LSF), 11 narių, frakcijos seniūnas Audrius Endzinas, pavaduotojai Erikas Tamašauskas ir Dalia Teišerskytė
 Liberalų ir centro sąjungos frakcija (LCSF), 8 nariai, frakcijos seniūnas Jonas Liesys, pavaduotojas Vytautas Bogušis
 Lietuvos socialdemokratų partijos frakcija (LSDPF), 25 nariai, frakcijos seniūnas Algirdas Butkevičius, pirmoji pavaduotoja Irena Šiaulienė, pavaduotojas Juozas Olekas
 Mišri Seimo narių grupė (MSNG), 4 nariai, frakcijos seniūnė Rima Baškienė
 Tėvynės sąjungos Lietuvos krikščionių demokratų frakcija (TSLKDF), 46 nariai, frakcijos seniūnas Jurgis Razma, pavaduotojai Valentinas Stundys ir Arvydas Vidžiūnas

2009 m. liepos 15 d. skilo iki tol gyvavusi Tautos prisikėlimo partijos frakcija (TPPF). Susikūrė dvi naujos frakcijos:

 Tautos prisikėlimo partijos frakcija (TPPF), 7 nariai, frakcijos seniūnė Arūnė Stirblytė, pavaduotojas Antanas Nedzinskas
 Frakcija „Viena Lietuva“ (FVL), 11 narių, frakcijos seniūnas Laimontas Dinius, pavaduotojai Jonas Stanevičius ir Valdemaras Valkiūnas

Komitetai 
Seime veikia komitetai, kurie svarsto tam tikrus klausimus. 2008–2012 m. Seime veikia šie komitetai:

 Aplinkos apsaugos komitetas, pirmininkas Jonas Šimėnas
 Audito komitetas, pirmininkė Loreta Graužinienė
 Biudžeto ir finansų komitetas, pirmininkas Kęstutis Glaveckas
 Ekonomikos komitetas , pirmininkas Dainius Budrys
 Europos reikalų komitetas, pirmininkas Česlovas Vytautas Stankevičius
 Informacinės visuomenės plėtros komitetas, pirmininkas Vytautas Grubliauskas
 Kaimo reikalų komitetas, pirmininkas Edmundas Pupinis
 Nacionalinio saugumo ir gynybos komitetas, pirmininkas Arvydas Anušauskas
 Socialinių reikalų ir darbo komitetas, pirmininkas Rimantas Jonas Dagys
 Sveikatos reikalų komitetas, pirmininkas Antanas Matulas
 Švietimo, mokslo ir kultūros komitetas, pirmininkas Valentinas Stundys
 Teisės ir teisėtvarkos komitetas, pirmininkas Stasys Šedbaras
 Užsienio reikalų komitetas, pirmininkas Audronius Ažubalis
 Valstybės valdymo ir savivaldybių komitetas, pirmininkas Vytautas Kurpuvesas
 Žmogaus teisių komitetas, pirmininkas Arminas Lydeka

Seimo nariai 
Patvirtinti 2008 m. lapkričio 2 d. Vyriausiosios rinkimų komisijos sprendimu Nr. 191

Išrinkti Seimo nariai, kurių įgaliojimai nutrūko

Šaltiniai ir išnašos 

Lietuvos seimai